**La masă cu un heruvim**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ades privirea noi ferim

Şi când murim, şi când iubim.

Rămâne colbul scuturat,

Ca pe morminte-n ţintirim.

Deşi-nvăţăm, de mici copii,

În suflet, gingaș, să privim,

Cu fiecare pas călcat

Săpăm un şanţ, ce nu dorim

Să ţină, poate,-n matca sa,

Tot ce-am uitat cândva să fim.

Nu cred că timpul ştie calea

De-a ne întoarce, dar fugim

Înspre minutele în care

Dorim, iubim şi-apoi murim.

Pe Steaua Nordului jucăm

Busola-n care poposim

Şi ȋntr-un orizont de fum

Pe noi, apoi, ne regăsim,

Dar poate este prea târziu

La masă cu un heruvim.

8 septembrie – 17 octombrie 2016, Constanţa